Official Journal L 156 , 21/06/1990 P. 0009 - 0013

Finnish special edition: Chapter 5 Volume 4 P. 0198

Swedish special edition: Chapter 5 Volume 4 P. 0198



Id-Direttiva tal-Kunsill tad-29 ta' Mejju 1990 dwar il-ħtiġijiet minimi tas-saħħa u tas-sigurtà għat-tqandil manwali tat-tagħbija fejn hemm riskju partikolarment ta' korriment tad-dahar għall-ħaddiema (ir-raba' Direttiva individwali fit-tifsira ta' Artikolu 16(1) tad- Direttiva 89/391/KEE (90/269/KEE) IL-KUNSILL TAL-KOMUNITAJIET EWROPEJ, Wara li kkunsidra t-Trattat li jistabbilixxi l-Komunità Ekonomika Ewropea, u partikolarment L-Artikolu 118a tiegħu Wara li kkunsidra il-proposta tal-Kummissjoni [1] mibgħuta wara konsultazzjoni mal-Kumitat Konsultattiv dwar fuq is-Sigurtà, l-Iġjene u l-Protezzjoni tas-Saħħa fuq ix-Xogħol, B'koperazzjoni mal-Parlament Ewropew [2], Wara li kkunsidra l-opinjoni tal-Kunsill Ekonomiku u Soċjali [3], Billi l-Artikolu 118a tat-Trattat jipprovdi li l-Kunsill għandu jadotta, permezz ta' Direttivi, ħtiġijiet minimi li jinkoraġġixxu t-titjib, speċjalment fl-ambjent tax-xogħol, sabiex jiġi garantit livell ogħla ta' protezzjoni tas-saħħa u tas-sigurtà tal-ħaddiema; Billi, skond dak l-artikolu, dawn id-Direttivi għandhom jevitaw milli jimponu limiti amministrattivi, finanzjarji u legali tali li jżommu lura l-ħolqien u l-iżvilupp ta' impriżi żgħar u ta' daqs medju. Billi l-komunikazzjoni tal-Kummissjoni dwar il-programm tagħha fuq is-sigurtà, l-iġjene u saħħa fuq ix-xogħol [4], tipprovdi għall-adozzjoni tad-Direttivi maħsuba biex jiggarantixxu is-saħħa u s-sigurtà tal-ħaddiema fuq il-post tax-xogħol; Billi l-Kunsill, fir-resoluzzjoni tiegħu tal-21 ta' Diċembru 1987 fuq is-sigurtà, l-iġjene u s-saħħa fuq ix-xogħol [5], innotat l-intenzjoni tal-Kummissjoni li tissottometti lill-Kunsill fil-futur qrib Direttiva fuq il-protezzjoni kontra r-riskji li jirriżultaw mit-tqandil manwali tat-tagħbija tqila; Billi konformità mal-ħtiġijiet minimi maħsuba biex jiggarantixxu livell ogħla ta' saħħa u sigurtà fuq il-post tax-xogħol hija essenzjali biex tassigura s-saħħa u sigurtà tal-ħaddiema; Billi din id-Direttiva hija Direttiva individwali fit-tifsira ta' Artikolu 16(1) tad-Direttiva tal-Kunsill 89/391/KEE tat-12 ta' Ġunju ta' l-1989 dwar l-introduzzjoni ta' miżuri biex jinkoraġġixxu it-titjib fis-saħħa u s-sigurtà tal-ħaddiema fuq il-post tax-xogħol [6]; billi għalhekk id-dispożizzjonijiet tad-Direttiva msemmija huma applikabbli b'mod sħiħ fil-qasam tat-tqandil manwali tat-tagħbija billi hemm riskju partikolarment ta' korriment tad-dahar għall-ħaddiema, mingħajr preġudizzju għal dispożizzjonijiet iktar strinġenti u/jew speċifiċi pprovduti f'din id-Direttiva. Billi din id-Direttiva tikkostitwixxi pass prattiku lejn il-kisba tad-dimensjoni soċjali tas-suq intern; Billi, bis-saħħa tad-Deċiżjoni 74/325/KEE [7], il-Kumitat Konsultattiv dwar is-Sigurtà, l-Iġjene u l-Protezzjoni tas-Saħħa fuq ix-Xogħol għandu jkun ikkonsultat mill-Kummissjoni bix jitfasslu proposti f'dan il-qasam, ADOTTA DIN ID-DIRETTIVA: IT-TAQSIMA I DISPOŻIZZJONIJIET ĠENERALI L-Artikolu 1 Suġġett 1. Din id-Direttiva, li hija r-raba' Direttiva individwali fit-tifsira ta' l-Artikolu 16(1) tad-Direttiva 89/391/KEE, tippreskrivi l-ħtiġijiet minimi għas-saħħa u l-bżonnijiet tas-sigurtà għat-tqandil manwali tat-tagħbija fejn hemm riskju partikolarment ta' korriment tad-dahar tal-ħaddiema. 2. Id-dispożizzjonijiet tad-Direttiva 89/391/KEE għandhom japplikaw b'mod sħiħ għall-isfera kollha msemmija fil-paragrafu 1, mingħajr preġudizzju għal dispożizzjonijiet iktar ristretti u/jew speċifiċi li jinsabu f'din id-Direttiva. L-Artikolu 2 Definizzjoni Għall-iskopijiet ta' dawn id-Direttivi, "tqandil manwali tat-tagħbijiet" ifisser kull trasport jew sostenn ta' tagħbija, minn ħaddiem wieħed jew aktar, li jinkludi l-irfigħ, in-tniżżil, l-imbuttar, il-ġbid, il-ġarr jew iċ-ċaqliq ta' tagħbija, li, minħabba l-karatteristiċi jew il-kondizzjonijiet ergonomiċi mhux favorabbli tagħha, tinvolvi riskju partikolarment ta' korriment tad-dahar għall-ħaddiema. IT TAQSIMA II OBBLIGI TAN-NIES LI JIMPJEGAW L-Artikolu 3 Dispożizzjonijiet ġenerali 1. Dak li jimpjega għandu jieħu miżuri ta' organizzazzjoni xierqa, jew għandu juża mezzi proprji, partikolarment tagħmir mekkaniku, sabiex jevita l-bżonn għal tqandil manwali tat-tagħbija mill-ħaddiema. 2. Fejn il-bżonn għal tqandil manwali tat-tagħbija mill-ħaddiema ma jistax jiġi evitat, dak li jimpjega għandu jieħu l-miżuri xierqa, juża l-mezzi xierqa jew jipprovdi lill-ħaddiema bil-mezzi neċessarji sabiex jitnaqqas ir-riskju involut fit-tqandil manwali ta' din it-tagħbija, wara li jkun ikkonsidrat l-Anness I. L-Artikolu 4 Organizzazzjoni ta' workstations Kull meta l-bżonn għal tqandil manwali tat-tagħbija ma jistax jiġi evitat, dak li jimpjega għandu jorganizza workstations b'tali mod li jagħmel dan it-tqandil kemm jista' jkun ta' sigurtà u f'saħħtu u: (a) jistma, bil-quddiem jekk possibbli, il-kondizzjonijiet tas-saħħa u tas-sigurtà tat-tip ta' xogħol involut, u partikolarment jeżamina l-karatteristiċi tat-tagħbija, tenut kont ta' l-Anness 1; (b) jieħu ħsieb li jevita jew inaqqas r-riskju partikolarment ta' korriment tad-dahar għall-ħaddiema, billi jittieħdu miżuri xierqa, jiġu kkunsidrati partikolarment il-karatteristiċi ta' l-ambjent tax-xogħol u l-bżonnijiet ta' l-attività, wara li jkun ikkonsidrat l-Anness 1. L-Artikolu 5 Referenza għall-Anness II Għall-implimentazzjoni ta' l-Artikolu 6(3)(b) u l-Artikoli 14 u 15 tad-Direttiva 89/391/KEE, l-Anness II irid jiġi kkunsidrat. L-Artikolu 6 Informazzjoni u taħriġ għall-ħaddiema 1. Mingħajr preġudizzju għall-Artikolu 10 tad-Direttiva 89/391/KEE, ħaddiema u/jew ir-rappreżentanti tagħhom għandhom ikunu infurmati dwar il-miżuri kollha li jridu jiġu implementati, skond din id-Direttiva, rigward il-protezzjoni tas-sigurtà u tas-saħħa. Dawk li jimpjegaw iridu jiżguraw li l-ħaddiema u/jew ir-rappreżentanti tagħhom jirċievu indikazzjonijiet ġenerali u, fejn possibli, informazzjoni preċiża dwar: - it-toqol tat-tagħbija, - iċ-ċentru tal-gravità ta' l-itqal naħa meta l-pakkett huwa mgħobbi b'mod eċċentriku. 2. Mingħajr preġudizzju għall-Artikolu 12 tad-Direttiva 83/391/KEE, dawk li jimpjegaw iridu jiżguraw li l-ħaddiema jirċievu wkoll taħriġ u informazzjoni fuq kif iqandlu tagħbija b'mod korrett u r-riskji li jistgħu jiffaċjaw partikolarment jekk dawn ix-xogħlijiet m'humiex magħmulin tajjeb, kont tenut ta' l-Annessi 1 u II. L-Artikolu 7 Konsultazzjoni mal-ħaddiema u parteċipazzjoni tal-ħaddiema Konsultazzjoni mal-ħaddiema u partiċipazzjoni tal-ħaddiema u/jew tar-rappreżentanti tagħhom għandhom isiru skond l-Artikolu 11 tad-Direttiva 89/391/KEE dwar materji li jaqgħu taħt din id-Direttiva, inklużi l-Annessi tagħha. IT TAQSIMA III DISPOŻIZZJONIJIET MIXXELLANJI L-Artikolu 8 Adattamenti ta' l-Annessi Bidliet ta' natura strettament teknika għall-Annessi I u II li jirriżultaw minn progress tekniku u bidliet f'regolamenti u speċifikazzjonijiet internazzjonali jew tagħrif fil-qasam tat-tqandil bl-idejn ta' tagħbija għandu jkun adottat skond il-proċedura pprovduta fl-Artikolu 17 tad-Direttiva 89/391/KEE. L-Artikolu 9 Dispożizzjonijiet finali 1. L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi meħtieġa biex jikkonformaw ma' din id-Direttiva mhux iktar tard mill-31 ta' Diċembru 1992. Għandhom jinfurmaw il-Kummissjoni bihom minnufih. 2. L-Istati Membri għandhom jikkomunikaw mal-Kummissjoni t-test tad-dispożizzjonijiet tal-liġi nazzjonali li jadottaw, fil-qasam li jaqa' taħt din id-Direttiva. 3. L-Istati Membri għandhom jibagħtu rapport lill-Kummissjoni kull erba' snin dwar l-implimentazzjoni prattika tad-dispożizzjonijiet ta' din id-Direttiva, u jindikaw l-opinjonijiet ta' dawk li jimpjegaw u l-ħaddiema. Il-Kummissjoni għandha tinforma l-Parlament Ewropew, il-Kunsill, il-Kumitat Ekonomiku u Soċjali u l-Kumitat Konsultattiv dwar is-Sigurtà, l-Iġjene u l-Protezzjoni tas-Saħħa fuq ix-Xogħol tagħhom. 4. Il-Kummissjoni għandha tibgħat rapport b'mod perjodiku lill-Parlament Ewropew, il-Kunsill u l-Kumitat Ekonomiku u Soċjali dwar l-implementazzjoni tad-Direttiva fid-dawl tal-paragrafi 1, 2 u 3. L-Artikolu 10 Din id-Direttiva hija indirizzata lill-Istati Membri. Magħmula fi Brussel, fid-29 ta' Mejju 1990. Għall-Kunsill Il-President B. Ahern [1] ĠU C 117, ta' l-4.5.1988, p. 8. [2] ĠU C 326, tad-19.12.1988, p. 137 u ĠU C 96, tas-17.4.1990, p. 82 [3] ĠU C 318, tat-12.12.1988, p. 37 [4] ĠU C 28, tat-3.2.1988, p.3 [5] ĠU C 28, tat-3.2.1988, p.1 [6] ĠU L 183, tad-29.6.1983, p.1 [7] ĠU L 185, tad-9.7.1974, p. 15 -------------------------------------------------- L-ANNESS I [1] FATTURI TA' REFERENZA (L-Artikolu 3(2), l-Artikolu 4(a) u (b) u l-Artikolu 6(2)) 1. Karatteristiċi tat-tagħbija It-tqandil manwali ta' tagħbija jista' jqajjem riskju partikolarment ta' korriment tad-dahar jekk hija: - tqila jew kbira wisq, - goffa jew diffiċli biex taqbadha, - mhux stabbli jew li l-kontenut tagħha jista' jiċċaqlaq, - imqiegħda b'mod li jġiegħel li tinżamm jew li tkun manipulata 'il bogħod mill-ġisem, jew b'liwja jew barma tal-ġisem, - x'aktarx, minħabba l-kontorn u/jew il-konsistenza tagħha, tirriżulta f'korriment tal-ħaddiema, partikolarment f'każ ta' ħabta. 2. Sforz fiżiku meħtieġ Sforz fiżiku jista' jqajjem riskju partikolarment ta' korriment tad-dahar jekk hu: - strapazzanti wisq, - miksub biss permezz ta' moviment ta' liwja tal-ġisem, - x'aktarx jirriżulta f'moviment f'daqqa tat-tagħbija, - magħmul mill-ġisem f'pożizzjoni mhux stabbli. 3. Karatteristiċi ta' l-ambjent tax-xogħol Il-karatteristiċi ta' l-ambjent tax-xogħol jista' jżid ir-riskju partikolarment ta' korriment tad-dahar jekk: - m'hemmx biżżejjed spazju, partikolarment vertikali, biex titwettaq l-attività, - l-art hi irregolari, għalhekk tippreżenta riskju ta' waqgħa, jew tiżloq għaż-żarbun tal-ħaddiem, - il-post tax-xogħol jew l-ambjent tax-xogħol jipprevjeni t-tqandil tat-tagħbija f'għoli mhux ta' periklu jew b'pożizzjoni tajba mill-ħaddiem, - hemm varjazzjonijiet fil-livell ta' l-art jew il-wiċċ tal-post tax-xogħol, li għalhekk iġiegħel li t-tagħbija tkun manipulata fuq livelli differenti, - l-art jew il-post fejn jistrieħu s-saqajn ma jkunux stabbli, - it-temperatura, l-umdità jew il-ventilazzjoni ma tkunx tajba. 4. Ħtiġijiet ta' l-attività L-attività tista' tqajjem riskji partikolarment ta' korriment tad-dahar jekk ikun hemm bżonn ta' wieħed jew aktar mill-ħtiġijiet li ġejjin: - sforz fiżiku frekwenti wisq jew fit-tul wisq li jinvolvi partikolarment ix-xewka tad-dahar, - serħan tal-ġisem jew perjodu ta' rkupru mhux suffiċjenti - distanzi ta' rfigħ, tniżżil jew ġarr eċċessivi - rata ta' xogħol imposta minn proċess li ma jistax jinbidel mill-ħaddiem: [1] Sabiex issir analiżi li tikkonsidra ħafna fatturi, tista' ssir referenza fl-istess waqt għall-fatturi varji mniżżlin fl-Annessi I u II. -------------------------------------------------- L-ANNESS II [1] FATTURI TA' RISKJI INDIVIDWALI (L-Artikoli 5 u 6(2)) Il-ħaddiem jista' jkun fil-periklu jekk huwa/hija: - mhuwiex/mhijiex fi stat fiżiku xieraq biex jagħmel/tagħmel dak ix-xogħol, - mhuwiex/mhijiex liebes/liebsa ħwejjeġ, żraben jew effetti oħra personali adattati, - m'għandux/m'għandhiex it-tagħrif jew taħriġ neċessarju jew xieraq. [1] Sabiex issir analiżi li tikkonsidra ħafna fatturi, tista' ssir referenza fl-istess waqt għall-fatturi mniżżla fl-Annessi I u II. --------------------------------------------------